Пшынауэ ныбжьыщIэхэр
Тэрч къалэм ГъуазджэхэмкIэ и сабий школым щеджэ ныбжьыщIиплI иджыблагъэ хэтащ пшынауэхэм щхьэкIэ къызэрагъэпэщ «Аккордеон плюс» IV дунейпсо зэхьэзэхуэм.
Дон Iуфэ Iус Ростов щекIуэкIа зэпеуэм мыхьэнэшхуэ иIэщ, абы къыщыхах пшынауэхэр хуитщ дунейпсо зэхьэзэхуэ нэхъ ин дыдэхэм щыщ «Кубок мира», «Трофей мира» зи фIэщыгъэхэм хэтыну. Дызэрыгушхуэнщи, зэпеуэм Къэбэрдей-Балъкъэрым къыбгъэдэкIыу кIуахэм гулъытэшхуэ къыхуащIащ. «Ансамблхэр» Iыхьэм япэ нагъыщэ зиIэ дипломыр къыщахьащ Мэрыш Дианэрэ Накуэ Камиллэрэ. «Лъэпкъ пшынэ» Iыхьэм ещанэ нагъыщэ зиIэ дипломыр Мамий Ислъам къыщихьащ, ардыдэм дипломант щыхъуащ Абазэ Дианэ.
Зэхьэзэхуэм къыдэкIуэу, пшынауэ ныбжьыщIэхэр концерт, зэхыхьэ гъэщIэгъуэнхэми хэтащ.
КIУАНТIЭ Замирэ.
